《题杜文贞公小像》
清代·吴廷华

长乐坡前白讥甫，太瘦生缘作诗苦。我闻斯言不谓然，是亦群儿谤伤语。

三人各瘦公有云，诸弟岂尽能诗人。《唐书·文苑传》可考，丧乱饥饿丛公身。

自公莅官天宝季，渔阳鼓瞽势何炽！陷贼归来惊所亲，老瘦当知从此始。

乾坤疮痍劳至尊，苍茫家室空柴门。三年奔走益潦倒，一身皮骨嗟空存。

我读公诗见大略，浩气纵横非束缚。况闻下笔如有神，豪吟安得身如削。

披图恍遇山泽癯，聊存诗案明其诬。闻说李侯亦憔悴，千首敏捷终何如。

作者简介：（1682—1755）浙江钱塘人，字中林，号东壁。康熙五十三年举人。由内阁中书出为兴化通判。乾隆初与修《三礼》，在馆十年，详审同异，多所订正。有《仪礼章句》、《三礼疑义》、《东壁书庄集》等。